钦定古今图书集成/明伦汇编/氏族典/第040卷 > 《凌迪知万姓统谱》 > 庞尚鹏
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞尚鹏

按《明外史庞尚鹏传》：“尚鹏，字少南，南海人。嘉靖三十
二年进士。除江西乐平知县。擢御史，出核南京、浙江
军饷。按河南，改按浙江。尚鹏介直无所倚，所至搏击
豪强，吏民震慑。已，督畿辅学政，隆庆元年擢大理寺
丞。明年春，朝议兴九边屯盐，擢尚鹏右佥都御史，辖
两淮、长芦、山东三运司，兼理畿辅、河南、山东、江北、辽”
东屯务。其秋，兼领九边屯务，疏列盐政二十事，鹾利
大兴。乃自江北躬历九边，先后列上《屯政便宜》，奏辄
报可。尚鹏权既重，自负经济才，慷慨任事。诸御史督
盐政者以事权见夺，欲攻去之。河东巡盐郜永春劾，
落职。明年复出按浙，坐斥为民。万历四年以故官抚
福建。张居正夺情，重谴言者。尚鹏移书救，居正，深衔
之。会劾罢去。家居四年卒。天启中，赐谥《惠敏》。